Joi dimineață, în jurul orei 6, un accident rutier s-a produs pe Drumul Național 1, în afara localității Băicoi. În urma coliziunii, un șofer de 63 de ani a ajuns la spital.
Potrivit IPJ Prahova, din primele verificări a reieșit faptul că o autoutilitară, condusă de un bărbat de 63 de ani, ar fi pierdut controlul asupra direcției de deplasare, a părăsit partea carosabilă și a intrat în coliziune cu un ansamblu de vehicule care se afla staționat în afara părții carosabile.
În urma producerii accidentului a rezultat vătămarea corporala a bărbatului de 63 de ani care a fost transportat la spital pentru acordarea îngrijirilor medicale de specialitate.
Conducătorul auto a fost testat cu aparatul etilotest, valoarea indicată fiind de 0,00 mg/l alcool pur în aerul expirat.
În cauză, cercetările sunt continuate de polițiști în vederea stabilirii tuturor împrejurărilor în care s-a produs evenimentul rutier, în cadrul unui dosar penal deschis sub aspectul săvârșirii infracțiunii de vătămare corporală din culpă.
În zona în care s-a produs accidentul se circulă în coloană, pe sensul de mers spre Ploiești.